Nariadenie Komisie (ES) č. 284/2004
z 18. februára 2004,
ktorým sa začína šetrenie týkajúce sa možného obchádzania antidumpingových opatrení uložených nariadením Rady (ES) č. 1676/2001 na dovoz polyetyléntereftalátového ("PET") filmu s pôvodom okrem iného v Indii dovozmi polyetyléntereftalátového ("PET") filmu odoslaného z Brazílie a z Izraela bez ohľadu na to, či sa deklaruje pôvod v Brazílii alebo Izraeli a ktorým sa na takýto dovoz uplatňuje registrácia
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 384/96 z 22. decembra 1995 o ochrane proti dumpingovým dovozom z krajín, ktoré nie sú členmi Európskeho spoločenstva [1], naposledy zmenené a doplnené nariadením (ES) č. 1972/2002 [2] (základné nariadenie), a najmä na jeho článok 13 ods. 3 a článok 14 ods. 3 a 5,
po konzultácii s Poradným výborom,
keďže:
A. ŽIADOSŤ
(1) Komisia obdržala žiadosť podľa článku 13 ods. 3 základného nariadenia na prešetrenie možného obchádzania antidumpingových opatrení uložených na dovoz polyetyléntereftalátového ("PET") filmu (PET filmu) s pôvodom okrem iného v Indii.
(2) Žiadosť podali 6. januára 2004 títo výrobcovia zo spoločenstva: DuPont Teijin Films, Mitsubishi Polyester Film GmbH a Nuroll SpA.
B. VÝROBOK
(3) Príslušný výrobok v možnom obchádzaní je PET film s pôvodom v Indii bežne deklarovaný pod číselnými znakmi KN ex39206219 a ex39206290 (príslušný výrobok). Tieto číselné znaky sa uvádzajú len na informáciu.
(4) Výrobok, ktorý je predmetom šetrenia, je PET film odoslaný z Brazílie a z Izraela (výrobok, ktorý je predmetom šetrenia) bežne uvádzaný pod rovnakými číselnými znakmi ako príslušný výrobok.
C. EXISTUJÚCE OPATRENIA
(5) V súčasnosti platné a pravdepodobne obchádzané opatrenia sú antidumpingové opatrenia uložené nariadením Rady (ES) č. 1676/2001 [3].
D. DÔVODY
(6) Žiadosť obsahuje dostatok jasných dôkazov, že antidumpingové opatrenia na dovoz PET filmu s pôvodom v Indii sa obchádzajú prekládkou cez Brazíliu a cez Izrael.
(7) Predložené dôkazy sú tieto:
Zo žiadosti vyplýva, že významná zmena štruktúry obchodu zahŕňajúca vývoz z Indie, Brazílie a Izraela do spoločenstva sa uskutočnila po uložení opatrení na príslušný výrobok a okrem uloženia cla sa zdá, že neexistuje dostatočne náležitá príčina alebo opodstatnenie na takúto zmenu. Zdá sa, že táto zmena štruktúry obchodu má pôvod v prekládke polyetyléntereftalátového ("PET") filmu s pôvodom v Indii cez Brazíliu a cez Izrael.
(8) Okrem toho žiadosť obsahuje dostatok jasných dôkazov, že nápravné účinky existujúcich antidumpingových opatrení na príslušný výrobok sa oslabujú, pokiaľ ide o množstvá a ceny. Zdá sa, že významné objemy dovozu PET filmu z Brazílie a Izraela nahradili dovoz príslušného výrobku s pôvodom v Indii.
(9) Napokon žiadosť obsahovala dostatok jasných dôkazov, že ceny PET filmu sú dumpingové vo vzťahu k bežnej hodnote predtým stanovenej na príslušný výrobok.
(10) Keby sa uviedli v priebehu šetrenia iné praktiky obchádzania, na ktoré sa vzťahuje článok 13 základného nariadenia, ako prekládka, šetrenie by sa týkalo aj týchto praktík.
E. POSTUP
(11) Vzhľadom na uvedené Komisia usúdila, že existuje dostatok dôkazov na odôvodnenie začatia šetrenia podľa článku 13 základného nariadenia a na to, aby sa na dovoz PET filmu odoslaného z Brazílie a z Izraela bez ohľadu na to, či sa deklaruje pôvod v Brazílii alebo Izraeli, uplatnila registrácia v súlade s článkom 14 ods. 5 základného nariadenia.
a) Dotazníky
(12) V prípade tohto šetrenia sa pokladá za potrebné na získanie informácií, aby Komisia poslala dotazníky vývozcom/výrobcom a združeniam vývozcov/výrobcov v Brazílii a v Izraeli, vývozcom/výrobcom a združeniam vývozcov/výrobcov v Indii, dovozcom a združeniam dovozcov v spoločenstve, ktorí spolupracovali na šetrení, ktoré viedlo k existujúcim opatreniam, alebo ktorí sú uvedení v žiadosti, a orgánom v Indii, Brazílii a Izraeli. Informácie sa v prípade potreby môžu tiež získať od odvetvia spoločenstva.
(13) V každom prípade všetky zainteresované strany by sa mali bezodkladne skontaktovať s Komisiou, ale najneskôr v lehote uvedenej v článku 3 tohto nariadenia, aby sa zistilo, či sú uvedené v žiadosti a aby v prípade potreby požiadali o dotazník v rámci lehoty uvedenej v článku 3 ods. 1 tohto nariadenia, pričom lehota uvedená v článku 3 ods. 2 tohto nariadenia platí pre všetky zainteresované strany.
(14) Orgány Indie, Brazílie a Izraela budú oboznámené o začiatku šetrenia a poskytne sa im kópia žiadosti.
b) Zhromaždenie informácií a ústne prerokovanie
(15) Všetky zainteresované strany sa týmto vyzývajú, aby písomne predložili svoje stanoviská a poskytli podporné dôkazy. Okrem toho Komisia môže so zainteresovanými stranami ústne rokovať, ak o to písomne požiadajú a existujú osobitné dôvody na ústne rokovanie.
c) Výnimka z registrácie dovozu alebo opatrení
(16) V súlade s článkom 13 ods. 4 základného nariadenia na dovoz výrobku, ktorý je predmetom šetrenia, môže byť udelená výnimka z registrácie alebo opatrení, ak dovoz nepredstavuje obchádzanie.
(17) Možné obchádzanie sa uskutočňuje mimo spoločenstva. Článok 13 základného nariadenia je zameraný na to, aby sa čelilo praktikám obchádzania bez ovplyvnenia hospodárskych subjektov, ktoré môžu dokázať, že nie sú zapojené do takýchto praktík, ale neobsahuje konkrétne ustanovenie, ktorým by sa zabezpečilo zaobchádzanie s výrobcami v príslušných krajinách, ktorí môžu potvrdiť, že nie sú zapojení do praktík obchádzania. Z tohto dôvodu sa zdá potrebné poskytnúť príslušným výrobcom možnosť, aby mohli požiadať o výnimku z registrácie dovozu svojich vyvážaných výrobkov alebo z opatrení na tento dovoz.
(18) Výrobcovia, ktorí majú záujem získať výnimku, by mali o to požiadať a predložiť všetky požadované odpovede v dotazníku v rámci príslušných lehôt, aby sa dalo zistiť, či neobchádzajú antidumpingové clo podľa článku 13 ods. 1 základného nariadenia. Dovozcovia by ešte mohli využiť výnimku z registrácie, keď ich dovoz pochádza od výrobcov, ktorým sa takáto výnimka poskytla, a v súlade s článkom 13 ods. 4 základného nariadenia.
F. REGISTRÁCIA
(19) Podľa článku 14 ods. 5 základného nariadenia dovoz výrobku, ktorý je predmetom šetrenia, by mal podliehať registrácii, aby sa zabezpečilo, že v prípade, keď sa šetrením zistí obchádzanie, sa mohlo spätne uložiť antidumpingové clo v príslušnej výške odo dňa registrácie takéhoto dovozu odoslaného z Brazílie a Izraela.
G. LEHOTY
(20) V záujme riadnej správy by sa mali stanoviť lehoty, v rámci ktorých:
- sa môžu zainteresované strany predstaviť Komisii, písomne predložiť svoje stanoviská a poskytnúť odpovede v dotazníkoch alebo všetky ďalšie informácie, ktoré sa majú zohľadniť v priebehu šetrenia,
- zainteresované strany môžu podať písomnú žiadosť o ústne rokovanie s Komisiou.
(21) Je potrebné upriamiť pozornosť na skutočnosť, že vykonávanie väčšiny procedurálnych práv, ktoré sú uvedené v základnom nariadení, závisí od toho, či sa samotná strana predstaví v rámci lehoty uvedenej v článku 3 tohto nariadenia.
H. NESPOLUPRÁCA
(22) V prípadoch, keď ktorákoľvek zainteresovaná strana odmietne prístup k potrebným informáciám alebo ich inak neposkytne v rámci lehôt, prípadne významne bráni šetreniu, možno dôjsť k pozitívnym alebo negatívnym nálezom v súlade s článkom 18 základného nariadenia na základe dostupných skutočností.
(23) Ak sa zistí, že ktorákoľvek zainteresovaná strana poskytla nepravdivé alebo zavádzajúce informácie, tieto informácie sa nezoberú do úvahy a môžu sa využiť dostupné skutočnosti v súlade s článkom 18 základného nariadenia. Ak zainteresovaná strana nespolupracuje alebo spolupracuje len čiastočne a použijú sa dostupné skutočnosti, výsledok môže byť menej priaznivý, ako keby spolupracovala,
PRIJALA TOTO NARIADENIE:
Článok 1
Týmto sa začalo šetrenie podľa článku 13 ods. 3 nariadenia (ES) č. 384/96 na účely stanovenia, či dovozy do spoločenstva polyetyléntereftalátového ("PET") filmu patriaceho do číselných znakov KN ex3920621901 a ex39206290 (číselné znaky TARIC 3920621901, 3920621904, 3920621907, 3920621911, 3920621914, 3920621917, 3920621921, 3920621924, 3920621927, 3920621931, 3920621934, 3920621937, 3920621941, 3920621944, 3920621947, 3920621951, 3920621954, 3920621957, 3920621961, 3920621967, 3920621974, 3920621992, 3920629031, 3920629092) odoslaného z Brazílie a z Izraela bez ohľadu na to, či má pôvod v Brazílii alebo Izraeli, obchádzajú opatrenia uložené nariadením Rady (ES) č. 1676/2001 na dovoz polyetyléntereftalátového ("PET") filmu s pôvodom v Indii.
Článok 2
Colným orgánom sa týmto prikazuje podľa článku 13 ods. 3 a článku 14 ods. 5 nariadenia (ES) č. 384/96, aby prijali potrebné opatrenia na registráciu dovozu do spoločenstva uvedeného v článku 1 tohto nariadenia.
Registrácia sa ukončí po uplynutí deviatich mesiacov po dátume nadobudnutia účinnosti tohto nariadenia.
Komisia môže na základe nariadenia prikázať colným orgánom, aby ukončili registráciu dovozu do spoločenstva výrobkov vyrábaných výrobcami, ktorí požiadali o výnimku z registrácie a o ktorých je známe, že neobchádzajú antidumpingové clo.
Článok 3
1. Dotazníky by sa mali vyžiadať od Komisie do 15 dní od uverejnenia tohto nariadenia v Úradnom vestníku Európskej únie.
2. Zainteresované strany, ak sa ich stanoviská majú zohľadniť v priebehu šetrenia, sa musia skontaktovať s Komisiou, písomne predložiť svoje stanoviská a poskytnúť odpovede v dotazníku alebo iné informácie do 40 dní odo dňa uverejnenia tohto nariadenia v Úradnom vestníku Európskej únie, pokiaľ nie je inak uvedené.
3. Zainteresované strany môžu tiež požiadať Komisiu o ústne prerokovanie v rámci tej istej 40-dňovej lehoty.
4. Všetky informácie týkajúce sa záležitosti, každá žiadosť o ústne prerokovanie alebo o dotazník, ako aj žiadosť o potvrdenie osvedčenia o neobchádzaní sa musia poslať písomne (nie elektronicky, pokiaľ nie je uvedené inak) a musí sa uviesť meno, adresa, e-mailová adresa, čísla telefónu, faxu a/alebo telexu zainteresovanej strany. Všetky písomné podania vrátane informácií požadovaných v tomto nariadení, odpovedí v dotazníku a korešpondencie poskytnutej zainteresovanými stranami, ktoré sú dôverné, sa označia ako "Obmedzené" [4] a v súlade s článkom 19 ods. 2 základného nariadenia sa k nim priloží verzia, ktorá je nedôverná a označí sa "Pre zainteresované strany na preskúmanie."
Adresa Komisie na účely korešpondencie:
European Commission
Directorate General for Trade
Directorate B
Office: J-79 5/16
B - 1049 Brussels
Fax: (32-2) 295 65 05
Telex: COMEU B 21877
Článok 4
Toto nariadenie nadobúda účinnosť deň po jeho uverejnení v Úradnom vestníku Európskej únie.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 18. februára 2004